Sassa wil geld terugkry vir Dlamini-kinders se lyfwagteBathabile Dlamini, voormalige minister van maatskaplike ontwikkeling (Foto: ANA) Die Suid-Afrikaanse agentskap vir maatskaplike sekerheid (Sassa) wil ongeveer R2 miljoen terugkry wat spandeer is aan privaat lyfwagte vir Bathabile Dlamini, voormalige minister van maatskaplike ontwikkeling, se kinders. Dlamini se opvolger, Susan Shabangu, het in ŉ skriftelike reaksie op ŉ vraag in die parlement gesê Sassa het alle betalings vir die lyfwagte gestaak nadat die kontrak met die privaat veiligheidsmaatskappy in Februarie 2015 verval het. “Sassa het die uitvoerende hoof skriftelik gevra waarom sy nie die bedrag moet terugbetaal nie en dit vorm deel van die voorlopige stappe wat gedoen word om die geld terug te kry.” Dlamini het verlede jaar in die staande komitee oor openbare rekeninge onder skoot gekom omdat sy Sassa oorgehaal het om die rekening vir haar kinders se sekuriteit te betaal in plaas daarvan om die polisie te betrek. Die minister was in Februarie deel van ŉ kabinetskommeling en is nou hoof van die ministerie van vroue. Sy het aan LP’s gesê Virginia Petersen, uitvoerende hoof van Sassa in daardie stadium, het glo die betaling saam met voormalige direkteur-generaal van maatskaplike ontwikkeling, Coceko Pakade, goedgekeur.